CELEX: 32018D0170
Language: lv
Date: 2018-02-02 00:00:00
Title: Komisijas Īstenošanas lēmums (ES) 2018/170 (2018. gada 2. februāris) par vienotām, detalizētām specifikācijām datu vākšanai un analīzei, lai uzraudzītu un izvērtētu EURES tīkla darbību (Dokuments attiecas uz EEZ. )

3.2.2018   
            
            
               LV
            
            
               Eiropas Savienības Oficiālais Vēstnesis
            
            
               L 31/104
            
         KOMISIJAS ĪSTENOŠANAS LĒMUMS (ES) 2018/170
   (2018. gada 2. februāris)
   par vienotām, detalizētām specifikācijām datu vākšanai un analīzei, lai uzraudzītu un izvērtētu EURES tīkla darbību
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 13. aprīļa Regulu (ES) 2016/589 par Eiropas Nodarbinātības dienestu tīklu (EURES), darba ņēmēju piekļuvi mobilitātes pakalpojumiem un turpmāku darba tirgu integrāciju un ar ko groza Regulas (ES) Nr. 492/2011 un (ES) Nr. 1296/2013 (1), un jo īpaši tās 32. panta 3. punktu,
   tā kā:
   
               (1)
            
            
               Regulas (ES) 2016/589 32. panta 1. punktā dalībvalstīm noteikta prasība ieviest procedūras, lai vāktu datus par valsts līmenī veiktajām EURES darbībām.
            
         
               (2)
            
            
               Lai precīzi un konsekventi mērītu EURES tīkla sniegumu un darbību, ir nepieciešams izveidot kopēju konceptuālu un procesuālu satvaru un noteikt rādītājus un minimālos savācamos datus.
            
         
               (3)
            
            
               Minētajam konceptuālajam un procesuālajam satvaram būtu jāpalīdz vērtēt panākto progresu attiecībā uz EURES tīklam saskaņā ar Regulu (ES) 2016/589 izvirzītajiem mērķiem.
            
         
               (4)
            
            
               Lai visaptverošā veidā mērītu EURES tīkla darbību un nodrošinātu optimālu darbības izvērtējumu, satvarā papildus Regulas (ES) 2016/589 32. panta 1. punktā minētajām trīs dimensijām attiecībā uz atbalsta pakalpojumiem atsevišķiem darba ņēmējiem un darba devējiem, proti, informācijai un norādījumiem, nodarbinātības rezultātiem un klientu apmierinātībai, būtu jāiekļauj vēl divas dimensijas. Abas EURES darbības papildu dimensijas ir horizontāls atbalsts, piemēram, apmācības un komunikācijas, sadarbības un informācijas sniegšanas darbības, piemēram, darbā pieņemšanas pasākumi un centieni nodrošināt darba tirgus informācijas pārredzamību. Šo divu papildu dimensiju iekļaušana EURES darbības rezultātu mērīšanas sistēmā ļauj risināt dažādas Regulā (ES) 2016/589 noteiktās informācijas prasības un padara EURES darbības rezultātu mērīšanas sistēmu par saderīgu ar citiem ziņošanas mehānismiem, kas noteikti minētajā regulā. Tādējādi, maksimāli palielinot iespējamos ieguvumus attiecībā uz EURES tīklu, var dalībvalstīm palīdzēt samazināt informācijas sniegšanas slogu.
            
         
               (5)
            
            
               Lai atvieglotu datu vākšanu un analīzi un izvairītos no darbu dublēšanās, satvaram būtu jābalstās uz dalībvalstu esošo praksi, jo īpaši valstu nodarbinātības dienestu praksi.
            
         
               (6)
            
            
               Satvaram jābūt pietiekami elastīgam, lai gadījumos, kad konkrētu darbību, piemēram, darbā pieņemšanas un darbā iekārtošanas jomā, tūlītējos rezultātus var būt grūti izmērīt tiešā veidā, būtu iespējams izmantot alternatīvus datu avotus vai datu vākšanas metodes.
            
         
               (7)
            
            
               Visas iespējamās sinerģijas ar EURES tīkla ikgadējās plānošanas, uzraudzības un novērtēšanas darbību kārtību un procedūrām saskaņā ar Regulas (ES) 2016/589 31. pantu būtu jāizmanto, jo īpaši, lai darbības rezultātu mērīšanas analīzi varētu ņemt vērā turpmākās valsts darba programmās.
            
         
               (8)
            
            
               Satvaram būtu jāļauj Savienības un valsts līmenī efektīvi pārvaldīt EURES darbības un palīdzēt novērtēt, kad vajadzīgas stratēģiskas vai operatīvas izmaiņas. Tam būtu jāatbalsta darbības rezultātu mērīšanas kultūras izstrāde EURES tīklā ar tādām galvenajām sastāvdaļām kā orientēšanās uz rezultātiem, rentabilitāte un pārskatatbildība par izdevumiem.
            
         
               (9)
            
            
               Satvaram būtu jākalpo par salīdzināmu, kvantitatīvu un kvalitatīvu datu vākšanas rīku, lai mērītu ietvertās EURES darbības, taču analīze un interpretācija ir jāveic rūpīgi, ņemot vērā valsts līmeņa kontekstuālos faktorus, piemēram, situāciju darba tirgū, organizatoriskās struktūras un vispārējo pieeju mobilitātei. Šā iemesla dēļ dalībvalstīm vajadzētu būt atbildīgām par analīzi valsts līmenī.
            
         
               (10)
            
            
               Šajā lēmumā paredzētie pasākumi ir saskaņā ar EURES komitejas atzinumu,
            
         IR PIEŅĒMUSI ŠO LĒMUMU.
   1. pants
   Priekšmets, darbības joma un definīcijas
   1.   Ar šo lēmumu nosaka vienotas, detalizētas specifikācijas datu vākšanai un analīzei, lai uzraudzītu un izvērtētu EURES tīkla darbību, – EURES darbības rezultātu mērīšanas sistēmu – nosakot mērāmās darbības rezultātu dimensijas, rādītājus, iespējamos datu avotus un datu vākšanas un analīzes procesus.
   2.   EURES darbības rezultātu mērīšanas sistēmu cita starpā izmanto:
   
               a)
            
            
               Regulas (ES) 2016/589 30. pantā minētās informācijas vākšanai, kopīgošanai un kopīgai analīzei;
            
         
               b)
            
            
               pārdomām par resursu piešķiršanu un prioritātēm Regulas (ES) 2016/589 31. pantā minēto EURES darbību plānošanai;
            
         
               c)
            
            
               pārdomām par uzņēmējdarbības modeļiem un EURES tīkla organizēšanu un citam būtiskam ieguldījumam darbības pārskatos Savienības iestādēm un ex post novērtējuma ziņojumā, kas minēts attiecīgi Regulas (ES) 2016/589 33. un 35. pantā.
            
         3.   Šajā lēmumā piemēro šādas definīcijas:
   
               a)
            
            
               “darbības rezultātu dimensijas” ir šādas EURES darbības jomas, kas mērāmas ar rādītājiem:
               
                           1)
                        
                        
                           informācija un norādījumi;
                        
                     
                           2)
                        
                        
                           nodarbinātības rezultāti;
                        
                     
                           3)
                        
                        
                           klientu apmierinātība;
                        
                     
                           4)
                        
                        
                           komunikācija, sadarbība un informācijas sniegšana; un
                        
                     
                           5)
                        
                        
                           horizontālais atbalsts;
                        
                     
         
               b)
            
            
               “darbības rezultātu rādītāji” ir šādi rādītāji, kas tieši saistīti ar EURES darbību un sadarbību tīklā:
               
                           1)
                        
                        
                           “pamatrādītāji”, kas attiecas uz EURES darbībām atsevišķās dalībvalstīs attiecībā uz atbalsta pakalpojumiem darba ņēmējiem un darba devējiem saskaņā ar Regulas (ES) 2016/589 32. panta 1. punktu;
                        
                     
                           2)
                        
                        
                           “tīkla rādītāji”, kas attiecas uz EURES tīkla kopējo darbību, tostarp dati, kas vajadzīgi saskaņā ar citiem Regulas (ES) 2016/589 noteikumiem, un Eiropas Koordinācijas biroja savāktie dati;
                        
                     
         
               c)
            
            
               “konteksta rādītāji” ir rādītāji, kas attiecas uz darba tirgu, nodarbinātības politiku un EURES organizatoriskajām struktūrām un kurus var iegūt no citiem, nevis EURES pakļautībā esošiem avotiem;
            
         
               d)
            
            
               “saskare” ir jebkura atsevišķa mijiedarbība, kas notiek starp EURES dalībniekiem un partneriem un klientu (darba ņēmēju vai darba devēju) ar darbaspēka mobilitātes ES iekšienē dimensiju;
            
         
               e)
            
            
               “pasākums” ir jebkurš plānots notikums, kuru organizējis EURES dalībnieks vai partneris vai kurš organizēts ar šāda dalībnieka vai partnera līdzdalību, lai sniegtu informāciju par darbaspēka mobilitāti ES iekšienē vai lai atvieglotu darbā pieņemšanu un darbā iekārtošanu, piemēram, darba meses, konferences un informatīvās sesijas;
            
         
               f)
            
            
               “iekārtošana darbā” ir Regulas (ES) 2016/589 3. panta 3. punktā definētās brīvas darbvietas aizpildīšanas procesa rezultāts, tostarp māceklības un stažēšanās iespējas;
            
         
               g)
            
            
               “darba pieteikums” ir dokuments vai dokumentu kopums, ko pieteikuma iesniedzējs pārsūta darba devējam vai nodarbinātības dienestam tā procesa ietvaros, kurā darba devējs tiek informēts par pieteikuma iesniedzēja iespēju un vēlmi tikt nodarbinātam konkrētā darba vietā vai amatā.
            
         2. pants
   Vispārēji principi
   1.   Katra dalībvalsts izveido mehānismu, lai apkopotu šajā lēmumā norādītos datus no attiecīgajiem valsts EURES dalībniekiem un partneriem, kā arī no citiem avotiem, kuri varētu sniegt vajadzīgos datus.
   2.   Savāktos un pārbaudītos datus, izmantojot vienotu paraugu, saskaņā ar 7. pantā noteiktajiem procesiem nosūta Eiropas Koordinācijas birojam.
   3.   Dalībvalstis vajadzības gadījumā nodrošina, ka gadījumā, ja dati nav viegli pieejami, tiek izmantoti un pienācīgi aprakstīti alternatīvi datu avoti vai vākšanas metodes.
   4.   Dalībvalstis dara visu iespējamo, lai sadarbotos cita ar citu un ar Komisiju nolūkā nodrošināt datu ievades augstāko iespējamo kvalitāti, un, jo īpaši, prezentējot un analizējot datus, norāda visu konstatēto dubulto uzskaiti.
   5.   Pēc datu vākšanas saskaņā ar EURES darbības rezultātu mērīšanas sistēmu valsts līmenī veic rezultātu ikgadēju datu analīzi ciešā saistībā ar valsts līmeņa EURES darbību gada plānošanas periodu, kā paredzēts Regulas (ES) 2016/589 31. pantā. EURES darbības rezultātu mērīšanas sistēmu izmanto, lai noteiktu to darbību rezultātus, kuras plānotas un veiktas iepriekšējā kalendārajā gadā, un šos rezultātus analizē un izmanto jaunu valsts darba programmu izstrādei nākamajam kalendārajam gadam.
   6.   Šā panta 5. punktā minētā datu analīze atbalsta savākto datu prezentēšanu, izklāstot apstākļus, kādos rezultāti iegūti, jebkādus ierobežojumus, kas pastāv datu vākšanas metodikā, un ierobežojumus attiecībā uz datu spēju izmērīt notikušās faktiskās darbības. Katra dalībvalsts atbild par savu datu analīzi un nodrošina, ka dati ir saprotami un prezentēti atbilstošā attiecīgās valsts kontekstā.
   7.   Šā panta 5. punktā minētā datu analīze sekmē labāku izpratni par datiem un rezultātiem, kas iegūti konkrētā valsts kontekstā. Turklāt datu analīze palīdz laika gaitā noteikt stiprās un vājās puses attiecībā uz EURES darbību attiecīgajā dalībvalstī un tādējādi atbalsta uzraudzību un novērtēšanu, un attiecīgā gadījumā lēmumu pieņemšanu par stratēģiskām un darbības izmaiņām valsts līmenī.
   8.   Komisija atbalsta atsevišķu dalībvalstu analīzes procesu, vācot valsts datus, sniedzot ES kopsummas, kopīgojot datus EURES tīklā, izplatot datus saskaņā ar 8. pantu un vēršot uzmanību uz sinerģijām un kopīgiem jautājumiem.
   3. pants
   Valsts koordinācijas biroju uzdevumi un pienākumi
   Valsts koordinācijas biroju pienākumi attiecīgajā dalībvalstī ir:
   
               a)
            
            
               vākt datus no EURES dalībniekiem un partneriem un – attiecīgā gadījumā – citiem avotiem;
            
         
               b)
            
            
               nodrošināt, ka no EURES dalībniekiem un partneriem saņemtie dati ir konsekventi un atbilst kvalitātes standartiem, par ko valsts koordinācijas birojs vienojies ar EURES dalībniekiem un partneriem;
            
         
               c)
            
            
               nosūtīt šādi savāktus un pārbaudītus datus Eiropas Koordinācijas birojam saskaņā ar 7. pantu, izmantojot 9. pantā minētos rādītājus;
            
         
               d)
            
            
               veikt rādītāju analīzi valsts līmenī;
            
         
               e)
            
            
               veikt visus vajadzīgos un atbilstīgos pasākumus, pamatojoties uz minētās analīzes rezultātiem.
            
         4. pants
   Eiropas Koordinācijas biroja uzdevumi un pienākumi
   1.   Eiropas Koordinācijas biroja pienākums ir atbalstīt datu rādītāju vākšanu un analīzi, jo īpaši:
   
               a)
            
            
               izveidojot un uzturot EURES portāla ārtīklā īpašu sadaļu, kurā valsts koordinācijas birojiem dara pieejamu:
               
                           i)
                        
                        
                           9. pantā minētā rādītāju saraksta un iespējamo datu avotu elektronisko versiju;
                        
                     
                           ii)
                        
                        
                           2. panta 2. punktā minēto paraugu datu nosūtīšanai un jebkuru saistīto informāciju par to, kā to aizpildīt un iesniegt;
                        
                     
                           iii)
                        
                        
                           rīkus, dokumentāciju un pamatnostādnes, kas nepieciešamas datu apmaiņai un analīzei;
                        
                     
         
               b)
            
            
               atbalstot konsekvenci dalībvalstīs, kad tās piemēro Regulas (ES) 2016/589 31. un 32. pantu;
            
         
               c)
            
            
               veicinot paraugprakses apmaiņu;
            
         
               d)
            
            
               nosakot sinerģijas un kopīgas rīcības jomas;
            
         
               e)
            
            
               apkopojot valsts datus, lai nodrošinātu apkopotos ES datus;
            
         
               f)
            
            
               nodrošinot Eiropas līmeņa rādītājus un informāciju par darbaspēka mobilitātes plūsmām un veidiem atbilstoši Regulas (ES) 2016/589 29. pantam.
            
         2.   Eiropas Koordinācijas birojs EURES darbības rezultātu mērīšanas sistēmas rezultātus kopīgo EURES tīklā un izplata tos saskaņā ar 8. pantu.
   5. pants
   
      EURES dalībnieku un partneru uzdevumi un pienākumi
   
      EURES dalībnieki un partneri sniedz ieguldījumu EURES darbības rezultātu mērīšanas sistēmā, nodrošinot pārbaudītus datus par savām darbībām attiecīgajā darbības rezultātu dimensijā un ar atbildīgā valsts koordinācijas biroja prasītajiem rādītājiem un regularitāti.
   6. pants
   Koordinācijas grupas uzdevumi un pienākumi
   1.   Koordinācijas grupa rūpīgi uzrauga Regulas (ES) 2016/589 32. panta piemērošanu un kalpo par viedokļu un labās prakses apmaiņas forumu, lai uzlabotu EURES darbības rezultātu mērīšanas sistēmas darbību.
   2.   Koordinācijas grupa reizi gadā pārskata šā lēmuma piemērošanu. Minētā pārskatīšana būs Koordinācijas grupas ieguldījums Komisijas ziņojumos par darbību un ex post novērtējumu saskaņā ar Regulas (ES) 2016/589 33. un 35. pantu.
   3.   Par grozījumiem 4. panta 1. punkta a) apakšpunktā minētajos sarakstos, paraugos, rīkos, dokumentācijā un pamatnostādnēs panāk vienošanos ar Koordinācijas grupu, pirms tos var piemērot.
   4.   Koordinācijas grupa pieņem lēmumu par pieeju attiecībā uz EURES darbības rezultātu mērīšanas sistēmas rezultātu izplatīšanu.
   7. pants
   Procesi
   1.   Ja 9. pantā minētajā rādītāju sarakstā nav norādīts citādi, valstu koordinācijas biroji nosūta saskaņā ar šo lēmumu savāktos datus Eiropas Koordinācijas birojam divreiz gadā. Par laikposmu no janvāra līdz jūnijam datus nosūta augustā, un par laikposmu no iepriekšējā kalendārā gada jūlija līdz decembrim – februārī.
   2.   Datu analīzi veic katru gadu pirmo trīs gada mēnešu laikā, kas seko gadam, par kuru tika vākti dati. Analīzes rezultātus prezentē saistībā ar ziņošanu par valsts darba programmā izklāstīto darbību īstenošanu, kā minēts Komisijas Īstenošanas lēmuma (ES) 2017/1256 (2) 3. pantā.
   8. pants
   Informācijas kopīgošana un izplatīšana
   1.   Savāktos datus un to analīzi valsts koordinācijas birojiem un EURES dalībniekiem un partneriem dara pieejamu EURES portāla ārtīklā īpašā sadaļā.
   2.   Eiropas Koordinācijas birojs izmanto attiecīgos EURES darbības rezultātu mērīšanas sistēmas datus kā EURES ieguldījumu Komisijas ziņojumos par vienotā tirgus darbību.
   3.   Jebkuru turpmāku izplatīšanu reglamentē izplatīšanas pieeja, par ko vienojusies Koordinācijas grupa.
   9. pants
   Rādītāju saraksts
   Valsts koordinācijas biroji vāc, analizē un nosūta datus Eiropas Koordinācijas birojam saskaņā ar rādītāju sarakstu un iespējamiem datu avotiem, kas izklāstīti pielikumā.
   10. pants
   Stāšanās spēkā
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   Pienākumu sniegt datus saskaņā ar šo lēmumu piemēro no 2018. pārskata gada.
   
      Briselē, 2018. gada 2. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 107, 22.4.2016., 1. lpp.
   
   
      (2)  Komisijas 2017. gada 11. jūlija Īstenošanas lēmums (ES) 2017/1256 par paraugiem un procedūrām, ko izmanto, lai EURES tīklā Savienības līmenī apmainītos ar informāciju par valsts darba programmām (OV L 179, 12.7.2017., 24. lpp.).
   
      PIELIKUMS
      
         DATU SNIEGŠANĀ EURES DARBĪBAS REZULTĀTU MĒRĪŠANAS SISTĒMAI IZMANTOJAMO RĀDĪTĀJU SARAKSTS
      
      Šā saraksta elektroniskā versija un visas konsolidētās versijas, kurās atspoguļoti vēlāki grozījumi, valsts koordinācijas birojiem būs pieejamas EURES portāla ārtīklā.
      I.   Pamatrādītāji
      
      1.   Izskatītie un apstrādātie darba pieteikumi
      
      
                  —
               
               
                  
                     Mērījums: darba pieteikumu skaits no darba ņēmējiem gan valstī, gan no citām valstīm, vajadzības gadījumā sadalot pa dzimumiem.
                  Ar šo rādītāju mēra to darba pieteikumu skaitu, kurus EURES dalībnieku un partneru personāls izskatījis un apstrādājis nolūkā atbalstīt atsevišķa darba ņēmēja piemeklēšanu ES iekšienē un iekārtošanu darbā.
               
            
                  —
               
               
                  
                     Iespējamie datu avoti: EURES dalībnieki un partneri, apsekojumi, citi administratīvi dati par darbībām; citi administratīvi vai statistikas dati.
               
            
                  —
               
               
                  
                     Darbības rezultātu dimensija: nodarbinātības rezultāti.
               
            
                  —
               
               
                  
                     Datu vākšanas periods: reizi divos gados.
               
            2.   Izskatītās un apstrādātās brīvās darbvietas
      
      
                  —
               
               
                  
                     Mērījums: darba devēju piedāvāto brīvo darbvietu skaits gan valstī, gan no citām valstīm.
                  Ar šo rādītāju mēra to brīvo darbvietu skaitu, kuras EURES dalībnieku un partneru personāls izskatījis un apstrādājis nolūkā atbalstīt piemeklēšanu ES iekšienē un darbā pieņemšanas procesu atsevišķam darba devējam.
               
            
                  —
               
               
                  
                     Iespējamie datu avoti: EURES dalībnieki un partneri, apsekojumi, citi administratīvi dati par darbībām; citi administratīvi vai statistikas dati.
               
            
                  —
               
               
                  
                     Darbības rezultātu dimensija: nodarbinātības rezultāti.
               
            
                  —
               
               
                  
                     Datu vākšanas periods: reizi divos gados.
               
            3.   Darbā pieņemšanas un darbā iekārtošanas darbību rezultātā īstenotā iekārtošana darbā
      
      
                  —
               
               
                  
                     Mērījums: izejošo un ienākošo darba meklētāju skaits, vajadzības gadījumā sadalot pa dzimumiem.
                  Ar šo rādītāju mēra EURES tīkla darbā pieņemšanas un darbā iekārtošanas darbību rezultātus, balstoties uz EURES dalībnieku un partneru personāla sniegto atbalsta pakalpojumu rezultātā īstenoto darbā iekārtošanas gadījumu skaitu.
                  Šis rādītājs jāanalizē ciešā saistībā ar iznākumu 1. un 2. pamatrādītāju – attiecīgi “izskatītie un apstrādātie darba pieteikumi” un “izskatītās un apstrādātās brīvās darbvietas”.
                  Lai novērstu dažādu ieguldījumu iespējamu dubulto uzskaiti, mērķorientētu starptautisku darbā pieņemšanas projektu rezultātā īstenotu darbā iekārtošanas gadījumu skaits būtu jānorāda atsevišķi.
               
            
                  —
               
               
                  
                     Iespējamie datu avoti: EURES dalībnieki un partneri, apsekojumi, citi administratīvi dati par darbībām; citi administratīvi vai statistikas dati.
               
            
                  —
               
               
                  
                     Darbības rezultātu dimensija: nodarbinātības rezultāti.
               
            
                  —
               
               
                  
                     Datu vākšanas periods: reizi divos gados.
               
            4.   Darba ņēmējiem un darba devējiem sniegtā informācija un norādījumi
      
      
                  —
               
               
                  
                     Mērījums:
                  
                  
                              a)
                           
                           
                              individuālas saskarsmes gadījumu skaits ar darba ņēmējiem;
                           
                        
                              b)
                           
                           
                              individuālas saskarsmes gadījumu skaits ar darba devējiem.
                           
                        Ar šiem rādītājiem mēra klientu mijiedarbības apjomu un būtību un tādējādi attiecīgi EURES dalībnieku un partneru un darba ņēmēju un darba devēju attiecību intensitāti.
                  Attiecībā uz darba ņēmējiem un darba devējiem individuālās saskarsmes gadījumu skaits būtu jāsadala pēc izcelsmes un pa diskusijas tēmām: “vispārīga informācija par EURES”, “pieņemšana darbā / iekārtošana darbā”, “dzīves un darba apstākļi / sociālais nodrošinājums / izglītība un apmācības” vai “pārrobežu darbības”.
               
            
                  —
               
               
                  
                     Iespējamie datu avoti: EURES dalībnieki un partneri, apsekojumi, citi administratīvi dati par darbībām; citi administratīvi vai statistikas dati.
               
            
                  —
               
               
                  
                     Darbības rezultātu dimensija: informācija un norādījumi.
               
            
                  —
               
               
                  
                     Datu vākšanas periods: reizi divos gados.
               
            5.   Klientu apmierinātība par atbalsta pakalpojumiem
      
      
                  —
               
               
                  
                     Mērījums: ar šo rādītāju mēra klientu apmierinātības līmeni attiecībā uz informāciju un norādījumiem, darba meklēšanas un darbā pieņemšanas pakalpojumiem, ko darba ņēmējiem un darba devējiem piedāvā EURES dalībnieku un partneru personāls.
               
            
                  —
               
               
                  
                     Iespējamie datu avoti: EURES dalībnieki un partneri, citi administratīvi dati par darbībām, valsts koordinācijas biroju vai EURES dalībnieku un partneru veikti apsekojumi.
               
            
                  —
               
               
                  
                     Darbības rezultātu dimensija: klientu apmierinātība.
               
            
                  —
               
               
                  
                     Datu vākšanas periods: reizi gadā.
               
            II.   Tīkla rādītāji
      
      1.   Apmācības, kuras palīdz personālam, kas darbojas EURES tīklā iesaistītās organizācijās
      
      
                  —
               
               
                  
                     Mērījums:
                  
                  
                              a)
                           
                           
                              cilvēku skaits, kas valsts līmenī iepriekš apmācīti par EURES;
                           
                        
                              b)
                           
                           
                              cilvēku skaits, kas Eiropas līmenī apmācīti par EURES.
                              
                           
                        Ar šiem rādītājiem mēra mācīšanos EURES tīklā un apņemšanos nodrošināt vajadzīgo personāla kvalitāti. Iepriekšēja apmācība attiecas uz visām darbībām, lai sagatavotu EURES dalībnieku un partneru personālu EURES atbalsta pakalpojumu uzsākšanai (saskaņā ar Regulas (ES) 2016/589 9. panta 3. punktu), savukārt apmācība Eiropas līmenī attiecas uz apmācību sesijām un EURES pasākumiem, ko koordinē Eiropas Koordinācijas birojs (saskaņā ar Regulas (ES) 2016/589 8. panta 1. punktu).
               
            
                  —
               
               
                  
                     Iespējamie datu avoti: valsts koordinācijas biroji par iepriekšēju apmācību un Eiropas Koordinācijas birojs par apmācību Eiropas līmenī.
               
            
                  —
               
               
                  
                     Darbības rezultātu dimensija: horizontālais atbalsts.
               
            
                  —
               
               
                  
                     Datu vākšanas periods: reizi divos gados.
               
            2.   Klientu apmierinātība ar tiešsaistes palīdzības dienestu EURES portāla lietotājiem
      
      
                  —
               
               
                  
                     Mērījums: ar šo rādītāju mēra klientu apmierinātību ar palīdzības dienesta apstrādātajiem pieprasījumiem, kas attiecas uz EURES portāla tehnisko darbību un uz vispārējo izpratni par EURES tīklu un EURES portālu. EURES portāla lietotāji ietver darba ņēmējus, darba devējus, valsts koordinācijas birojus, EURES dalībniekus un partnerus.
               
            
                  —
               
               
                  
                     Indikatīvs galvenais datu avots: Eiropas Koordinācijas birojs.
               
            
                  —
               
               
                  
                     Darbības rezultātu dimensija: horizontālais atbalsts / klientu apmierinātība.
               
            
                  —
               
               
                  
                     Datu vākšanas periods: reizi gadā.
               
            3.   Sociālo plašsaziņas līdzekļu darbības rezultāti
      
      
                  —
               
               
                  
                     Mērījums: amata vietu skaits, sociālo plašsaziņas līdzekļu kanālu fanu/sekotāju skaits, tvērums/ietekme un iesaiste.
                  Ar šiem rādītājiem mēra EURES tīkla klātbūtni sociālajos plašsaziņas līdzekļos un dažādu sociālo plašsaziņas līdzekļu kanālu darbības rezultātus.
               
            
                  —
               
               
                  
                     Iespējamie datu avoti: EURES dalībnieki un partneri, Eiropas Koordinācijas birojs.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana.
               
            
                  —
               
               
                  
                     Datu vākšanas periods: reizi divos gados.
               
            4.   
            EURES dalībnieku un partneru rīcībā esošās EURES portālā izvietotās un par publiski pieejamām padarītās brīvās darbvietas
      
      
                  —
               
               
                  
                     Mērījums:
                  
                  
                              a)
                           
                           
                              
                                 EURES dalībnieku un partneru rīcībā esošo brīvo darbvietu kopskaits;
                           
                        
                              b)
                           
                           
                              
                                 EURES dalībnieku un partneru par publiski pieejamām padarīto brīvo darbvietu kopskaits;
                           
                        
                              c)
                           
                           
                              izmantojot vienotu saskaņotu kanālu, EURES portālā par pieejamām padarīto brīvo darbvietu skaits.
                           
                        Ar šiem rādītājiem mēra EURES dalībnieku un – attiecīgā gadījumā – EURES partneru EURES portālā par pieejamām padarīto brīvo darbvietu skaitu salīdzinājumā ar brīvo darbvietu skaitu, kas padarītas par publiski pieejamām, un ar šo organizāciju rīcībā esošo brīvo darbvietu skaitu. Principā visas publiski pieejamās brīvās darbvietas būtu jādara pieejamas. Tomēr ir iespējami daži izņēmumi saskaņā ar Regulas (ES) 2016/589 17. pantu.
               
            
                  —
               
               
                  
                     Iespējamie datu avoti: EURES dalībnieki un partneri, Eiropas Koordinācijas birojs, citi administratīvie vai statistikas dati.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana / nodarbinātības rezultāti.
               
            
                  —
               
               
                  
                     Datu vākšanas periods: reizi gadā.
               
            5.   
            EURES dalībnieku un – attiecīgā gadījumā – EURES partneru tirgus daļa brīvo darbvietu tirgū valsts līmenī
      
      
                  —
               
               
                  
                     Mērījums:
                  
                  
                              a)
                           
                           
                              izmantojot vienotu saskaņotu kanālu, EURES portālā par pieejamām padarīto brīvo darbvietu skaits;
                           
                        
                              b)
                           
                           
                              brīvo darbvietu kopskaits dalībvalsts līmenī.
                           
                        Ar šiem rādītājiem salīdzina EURES portālā par pieejamām padarīto brīvo darbvietu skaitu ar valstī pieejamo brīvo darbvietu kopskaitu. Tas norāda to daļu, kas ietverta EURES visā darba tirgū, kā arī – ciktāl EURES sniedz pārredzamību darba tirgū.
                  Ar šiem rādītājiem risina Regulas (ES) 2016/589 9. panta 2. punkta c) apakšpunktā minēto jautājumu.
               
            
                  —
               
               
                  
                     Iespējamie datu avoti: EURES dalībnieki un partneri, Eurostat, Eiropas Koordinācijas birojs, citi administratīvie vai statistikas dati.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana / nodarbinātības rezultāti.
               
            
                  —
               
               
                  
                     Datu vākšanas periods: reizi gadā.
               
            6.   Apmeklētie pasākumi un pasākumos uzrunātās personas
      
      
                  —
               
               
                  
                     Mērījums: šie rādītāji sniedz informāciju par EURES dalībnieku un partneru apmeklēto darbā pieņemšanas vai informatīvo pasākumu skaitu, kā arī par minētajos pasākumos viņu uzrunāto personu skaitu.
               
            
                  —
               
               
                  
                     Iespējamie datu avoti: EURES dalībnieki un partneri, citi administratīvi dati par darbībām.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana.
               
            
                  —
               
               
                  
                     Datu vākšanas periods: reizi divos gados.
               
            7.   Mijiedarbības pakāpe ar citām valstīm visā tīklā kopumā
      
      
                  —
               
               
                  
                     Mērījums:
                  
                  
                              a)
                           
                           
                              valstu skaits, ar ko EURES dalībnieki un partneri sadarbojās saistībā ar EURES darbā pieņemšanas darbībām;
                           
                        
                              b)
                           
                           
                              īstenoto darbā pieņemšanas sadarbības projektu skaits.
                           
                        Ar šiem rādītājiem mēra tīkla mijiedarbības pakāpi visā EURES, vācot informāciju par starptautisku sadarbību starp EURES dalībniekiem un partneriem (darbā pieņemšanas projektu skaits ar organizācijām citās valstīs).
               
            
                  —
               
               
                  
                     Iespējamie datu avoti: EURES dalībnieki un partneri, plānošanas periods, pārrobežu partnerības un konkrētai mērķauditorijai paredzētu mobilitātes shēmu projektu atbalsta saņēmēji.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana.
               
            
                  —
               
               
                  
                     Datu vākšanas periods: reizi divos gados.
               
            8.   
            EURES portāla unikālo apmeklētāju skaits
      
      
                  —
               
               
                  
                     Mērījums: ar šo rādītāju mēra EURES portāla unikālo apmeklētāju skaitu un sniedz norādi par EURES portālā pieejamo tiešsaistes pakalpojumu rīku piemērotību.
               
            
                  —
               
               
                  
                     Indikatīvs galvenais datu avots: Eiropas Koordinācijas birojs.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana.
               
            
                  —
               
               
                  
                     Datu vākšanas periods: reizi divos gados.
               
            9.   
            EURES portālā reģistrētie darba meklētāju profili
      
      
                  —
               
               
                  
                     Mērījums:
                  
                  
                              a)
                           
                           
                              izmantojot pašapkalpošanos, EURES portālā reģistrēto darba meklētāju profilu skaits;
                           
                        
                              b)
                           
                           
                              izmantojot vienotu saskaņotu kanālu, EURES portālam pārsūtīto darba meklētāju profilu skaits.
                           
                        Ar šiem rādītājiem mēra darba ņēmēju skaitu, kuri vai nu paši izvēlējušies izveidot sev profilu EURES portālā un nepastarpināti izmantot portāla pašapkalpošanās funkciju, vai nu ir piekrituši darīt pieejamus sava profila datus, kas pieejami valsts portālos vai citās IT sistēmās saskaņā ar Regulas (ES) 2016/589 17. panta 1. un 3. punktu. Šādi iegūto aktīvo profilu skaits sniedz norādi par EURES portāla kā piemeklēšanas / darbā iekārtošanas instrumenta piemērotību un par atsevišķu darba ņēmēju pieprasījumu pēc EURES atbalsta pakalpojumiem.
               
            
                  —
               
               
                  
                     Indikatīvs galvenais datu avots: Eiropas Koordinācijas birojs.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana.
               
            
                  —
               
               
                  
                     Datu vākšanas periods: reizi divos gados.
               
            10.   
            EURES portālā reģistrētie darba devēji
      
      
                  —
               
               
                  
                     Mērījums: ar šo rādītāju mēra darba devēju skaitu, kas izmanto EURES portāla pašapkalpošanās funkciju. Tas sniedz norādi par darbaspēka pieprasījumu, ko potenciāli var risināt, izmantojot darbaspēka mobilitāti ES iekšienē, un klientu apmierinātību ar EURES portāla funkcijām un tajā sniegto informāciju.
               
            
                  —
               
               
                  
                     Indikatīvs galvenais datu avots: Eiropas Koordinācijas birojs.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana.
               
            
                  —
               
               
                  
                     Datu vākšanas periods: reizi divos gados.
               
            11.   Klientu apmierinātība ar EURES portāla funkcijām un tajā sniegto informāciju
      
      
                  —
               
               
                  
                     Mērījums: ar šo rādītāju mēra darba ņēmēju un darba devēju apmierinātību dažādos EURES portāla izmantošanas posmos.
               
            
                  —
               
               
                  
                     Indikatīvs galvenais datu avots: Eiropas Koordinācijas birojs.
               
            
                  —
               
               
                  
                     Darbības rezultātu dimensija: komunikācija, sadarbība un informācijas sniegšana / klientu apmierinātība.
               
            
                  —
               
               
                  
                     Datu vākšanas periods: reizi gadā.